Plus ultra
Miénk a rozsdás oroszlán hazája, 
a mérgek és a kígyók otthona, 
az Óceán hulláma, hol a gálya 
aranybarázdát szántva fut tova.   
   
De a sötét Spitzbergák viharán túl, 
hol minden éjbe, hóba, ködbe vész, 
a messze Sark titkos világa tárul, 
hová nem lépett sose tengerész.

Menjünk! Én széthasítom a jeget, 
bátor szívemnek új cél integet, 
lelkem nem aranyért áhítozik.

Menjünk! A hólepett sötét fokig, 
és a tenger, mit nem lát soha senki, 
az én kevély nevem harsogja-zengi.
Versek
Szonettek